钦定古今图书集成/理学汇编/经籍典/第126卷 > 日知录 > 古文尚书
## 钦定古今图书集成/理学汇编/经籍典/第126卷 > 日知录 > 古文尚书

汉时《尚书》今文与古文为二，而古文又自有二。《汉书
艺文志》曰：“《尚书古文经》四十六卷，为五十七篇。”师古
曰：“孔安国《书序》云：‘凡五十九篇，为四十六卷。承诏作
传，引序各冠其篇首，定五十八篇’。”郑元《序赞》云：“后又
亡其一篇，故五十七。”又曰：“经二十九卷，大小夏侯二
家《欧阳经》三十二卷。”

欧阳生字和伯，史失其名。夏侯胜胜从兄子建皆得伏生《尚书》。

师古曰：“此二十九卷，伏生传授者{{Annotation|，内毒誓非伏生所传”，师古并言之，详见下。}}此今文与古文为二也。又曰：“《古文尚书》者，出孔子
壁中。武帝末，鲁共王坏孔子宅，欲以广其宫，而得《古
文尚书》及《礼记》《论语》《孝经》凡数十篇，皆古字也。共王
往入其宅，闻鼓琴瑟钟磬之音，于是惧，乃止不坏。”孔
安国者，孔子后也。悉得其书，以考二十九篇，得多十
六篇。〈师古曰见行世二十九篇之外更得十六篇〉安国献之遭巫蛊事，未
列于学官，刘向以《中古文》〈师古曰中者夫子之书也〉校欧阳、大小
夏侯三家经文《酒诰》脱简一，《召诰》脱简二，率简二十
五字者，脱亦二十五字；简二十二字者，脱亦二十二
字。文字异者七百有馀，脱字数十。

志自云，“此所述者，本之刘歆《七略》，不知中古文即安国所献否？及王莽末，遭赤眉之乱，焚烧无馀。”

《儒林传》曰：“孔氏有《古文尚书》，孔安国以今文字读之，
因以起其家，逸书得十馀篇，盖《尚书》滋多于是矣。”〈言此
为最多者明张霸加之以百二篇为伪〉遭巫蛊，未立于学官。安国为谏
大夫，授都尉朝，都尉朝授胶东庸生，庸生授清河胡
常，少子又传《左氏》；常授虢徐敖，又传《毛诗》，授王璜、平
陵涂恽子真。子真授河南桑钦君长。王莽时，诸学皆
立。

《传》末又言“平帝时，立《左氏春秋》《毛诗》《逸礼》《古文尚书》，而《后汉书》十四博士无之，盖光武时废。”

《刘歆》为国师，璜《恽等》皆贵显。〈言刘歆者哀帝时歆移书太常博士欲立此诸
家之学故也〉

又曰：“世所传《百两篇》者，出东莱张霸，分析合二十九
篇，以为数十。”〈或分析之或合之〉又采《左氏传》《书序》，为作首尾，
凡百二篇，篇或数简，文意浅陋。成帝时，求其古文者，
霸以能为百两征，以中书校之，非是。此又孔氏《古文》
与张霸之书为二也。《后汉书儒林传》曰：“孔僖，鲁国鲁
人也。自安国以下，世传《古文尚书》。”又曰：“扶风杜林传
《古文尚书》，林同郡贾逵为之作训。”

《贾逵传》：“肃宗好古文尚书，诏逵撰欧阳、大小夏侯《尚书》古文同异为三卷。帝善之。”

马融作传，郑元注解，由是《古文尚书》遂显于世。”又曰：
“建初中，诏高才生受《古文尚书》《毛诗》《穀梁》《左氏春秋》，
虽不立学官，然皆擢高第为讲郎，给事近署。”然则孔
僖所受之安国者，竟无其传。而杜林、贾逵、马融、郑元
则不见安国之传，而为之作训、作传、作注解。此则孔、
郑之学，又当为二而无可考矣。《刘陶传》曰：“陶明《〈尚书
〉、春秋》，为之训诂，推三家《尚书》及古文，是正文字三百
馀事，名曰“中文尚书。”〈言参用今文古文之中〉汉末之乱无传。若
马融注“《古文尚书》十卷”，“郑元注《古文尚书》九卷”，则见
于《旧唐书艺文志》。

又有王肃、范甯、李颙、姜道成注《古文尚书》，《新唐书》作“姜道盛。”

开元之时。尚有其书。而未尝亡也。按陆氏《释文》言马、
郑所注二十九篇，则亦不过伏生所传之二十八

一、《尧典》并《舜典》《慎徽》以下为一篇；二、《皋陶谟》并《益稷》为一篇；三、《禹贡》，四、《甘誓》五，《汤誓》六，《盘庚》七《高宗肜日》，八《西伯戡黎》，九《微子》十，《牧誓》十一《洪范》十二《金縢》十三《大诰》十四《康诰》十五，《酒诰》十六《梓材》十七《召诰》十八《洛诰》十九《多士》二十《无逸》，二十一《君奭》二十二《多方》，二十三《立政》，二十四《顾命》，并《康王之诰》为一篇。二十五《吕刑》，二十六《文侯之命》，二十七《费誓》，二十八《秦誓》。

而《泰誓》别得之民间。合之为二十九。

孔氏正义曰：《史记》及《汉书儒林传》云：“伏生独得二十九篇，以教齐鲁，然《泰誓》非伏生所得。” 按马融云“《泰誓》后得。” 郑元《书论》亦云：“民间得《泰誓》，《别录》曰‘武帝末，民有得《泰誓》书于壁内者，献之’。” 则《泰誓》非伏生所传，而言二十九篇者，以司马迁在武帝之世，见《泰誓》出而得行，入于伏生所传内，故为史。总之云伏生所出，不“复曲别分析，其实得时。不与伏生所传同也。”

且非今之《泰誓》。〈有白鱼入于王舟等语董仲舒对策引之〉其所谓“得多十
六篇”者，不与其间也。《隋书经籍志》曰：“马融、郑元所传
惟二十九篇，又杂以今文，非孔子旧书。自馀绝无所
说。”

正义曰：郑氏书，于伏生所传之外，增益二十四篇。《舜典》一，《汨作》二《九工》九篇；十一《大禹谟》十二《益稷》十三《五子之歌》十四《引征》十五《汤诰》十六，《咸有一德》十七，《典宝》十八，《伊训》十九，《肆命》二十，《原命》二十一，《武成》二十二，《旅獒》二十三，《冏命》二十四，以一篇为一卷九，共九篇，合为一卷。通十六卷，以合于《汉艺文志》，得多十六篇之数。此即张霸之徒所作，伪书也。与《旧唐书》所载卷目不同。

晋世秘府所存，有《古文尚书》经文，今无有传者。及永
嘉之乱，欧阳、大小夏侯《尚书》并亡。至东晋，豫章内史
梅赜始得安国之传，上之。

正义引《晋书》云：“太保郑冲以古文授扶风苏愉，愉授天水梁柳，柳授城阳臧曹，曹授汝南梅赜，遂上其书。” 又云：“其书亡失《舜典》一篇。” 此书东京以下诸

儒，皆不曾见。郑元注《礼记》、韦昭注《国语》，杜预注《左氏》，赵岐注《孟子》，凡引此书文，并注云：《逸书》。

《增多》二十五篇。

“《大禹谟》一，《五子之歌》二，《引征》三，《仲虺之诰》四，《汤诰》五，《伊训》六，《大甲》三篇九，《咸有一德》十，《说命》三篇十三，《泰誓》三篇十六，《武成》十七，《旅獒》十八，《微子之命》十九，《蔡仲之命》” 二十，《周官》二十一，《君陈》二十二，《毕命》二十三，《君牙》二十四，《冏命》二十五。

以合于伏生之二十八篇，而去其伪。《泰誓》又分《舜典》
《益稷》《盘庚》中下《康王之诰》各自为篇，则为今之五十
八篇矣。其《舜典》亡阙，取王肃本《慎徽》以下之传续之。

陆氏《释文》云：“梅赜上孔氏传《古文尚书》，亡《舜典》一篇。” 时以王肃注颇类孔氏，故取王注从“慎徽《五典》” 以下为《舜典》，以续孔传。

齐明帝建武四年，有姚方兴者，于大航头得本，有“曰
若稽古帝舜”以下二十八字，献之朝议，咸以为非。及
江陵板荡，其文北入中原，学者异之，刘炫遂以列诸
本第。然则今日之《尚书》，其今文、古文皆有之，三十三
篇固杂取伏生、安国之文，而二十五篇之出于梅赜
《舜典》二十八字之出于姚方兴，又合而一之。《孟子》曰：
“尽信书，则不如无书。”于今日而益验之矣。

窃疑古时有《尧典》无《舜典》，有《夏书》无《虞书》，而《尧典》亦
《夏书》也。《孟子》引“二十有八载放勋，乃徂落而谓之《尧
典》”，则《序》之别为《舜典》者非矣。《左氏传庄公八年》引“皋
陶迈种德”，《僖公二十四年》引“地平天成”，二十七年引
“赋纳以言”，《文公七年》引“戒之用休”，《襄公五年》引“成允
成功”，二十一年、二十三年两引“念兹在兹”，《二十六年》
引“与其杀不辜，宁失不经”，哀公六年引“允出兹在兹”，
十八年引“官占惟先蔽志”，《国语》周内史过引“众非元
后何戴后非众，罔与守邦”，而皆谓之《夏书》，则后之目
为《虞书》者赘矣。

《正义》言马融、郑元、王肃《别录》题皆曰“《虞夏书》，以虞、夏同科。”

何则？记此书者必出于夏之史臣，虽传之自唐，而润
色成文，不无待于后人者。故篇首言曰“若稽古”，以古
为言，明非当日之记也。世更三圣，事同一家，以夏之
臣追记二帝之事，不谓之《夏书》而何？夫惟以夏之臣
而追记二帝之事，则言尧可以见舜，不若后人之史，
每帝各立一本纪，而后为全书也。

“帝曰： 来！禹，汝亦昌言”，承上文皋陶所陈一时之言也。
“王出在应门之内”，承上文诸侯出庙门俟一时之事
也。序分为两篇者，妄也。